./data/phi0474/phi005/phi0474.phi005.perseus-lat2.xml
A quibus? A Lampsacenis  barbaris hominibus, credo, aut iis qui populi Romani nomen contemnerent  immo vero ab hominibus et natura et consuetudine et disciplina lenissimis, porro autem populi Romani condicione sociis, fortuna servis, voluntate supplicibus: ut perspicuum sit omnibus, nisi tanta acerbitas iniuriae, tanta vis sceleris fuisset ut Lampsaceni moriendum sibi potius quam perpetiendum putarent, numquam illos in eum locum progressuros fuisse ut vehementius odio libidinis tuae quam legationis metu moverentur